Kaupiamosios lėšos yra kiekvieną mėnesį gyventojų kaupiamos lėšos planuojamiems daugiabučio namo atnaujinimo, remonto ir namo išsaugojimo darbams atlikti pagal privalomus statinio naudojimo ir priežiūros reikalavimus. Šios lėšos butų savininkų yra kaupiamos atskiroje sąskaitoje pagal LR Vyriausybės nutarimą (LR Vyriausybės nutarimas Nr. 390, 2015-04-15).
Lėšos, atsižvelgiant į namo fizinę ir energinę būklę, yra kaupiamos ir panaudojamos konkretiems bendrojo naudojimo objektų atnaujinimo darbams atlikti (tikslinės kaupiamosios lėšos), kurie numatomi namo ilgalaikiame atnaujinimo plane (stogo, sienų, laiptinių langų, šildymo mazgo ir pan. remontui). Dalis sukauptų lėšų taip pat gali būti panaudojamos ir nenumatytiems darbams atlikti, tokiems kaip avarijų atveju atsiradusiems defektams šalinti ar inžinerinių sistemų gedimams likviduoti (privalomos kaupiamosios lėšos).
Pažymėtina, kad tik patalpų savininkai balsų dauguma gali nuspręsti, kokiems namo remonto darbams finansuoti gali būti panaudotos tikslinės kaupiamosios lėšos, taip pat tik daugumos savininkų pritarimu gali būti padidintas kiekvieną mėnesį mokamas kaupiamųjų lėšų dydį.
Atkreipiame dėmesį, kad parduodant butą, nepanaudotos kaupiamosios lėšos negali būti grąžintos ankstesniam buto savininkui, kadangi jos yra priskiriamos konkrečiai nuosavybei (patalpai). Parduodant butą, ankstesnis buto savininkas turi teisę susigrąžinti mokesčių už paslaugas permokas, jeigu tokios yra.